Edizzjoni Provviżorja
SENTENZA TAL-QORTI TAL-ĠUSTIZZJA (Id-Disa’ Awla)
26 ta’ Marzu 2026 (*)
“Rinviju għal deċiżjoni preliminari – Sigurtà soċjali – Koordinazzjoni tas-Sistemi tas-Sigurtà Soċjali – Regolament (KE) Nru 883/2004 – Artikolu 1(q)(iv) – Kunċett ta’
‘istituzzjoni kompetenti’ – Persuna li timpjega – Artikolu 3(1)(a) – Kunċett ta’
‘benefiċċji tal-mard’ – Żamma tar-remunerazzjoni minħabba inkapaċità temporanja għax-xogħol – Artikolu 85(1) – Benefiċċji dovuti bis-saħħa tal-leġiżlazzjoni ta’ Stat Membru fir-rigward ta’ danni li seħħew fit-territorju ta’ Stat Membru ieħor – Dritt għal azzjoni mill-persuna li timpjega kontra terz responsabbli – Drittijiet tal-vittma – Surroga – Limiti”
Fil-Kawża C‑357/24,
li għandha bħala suġġett talba għal deċiżjoni preliminari skont l-Artikolu 267 TFUE, imressqa mill-Visoki trgovački sud (il-Qorti Kummerċjali tal-Appell, il-Kroazja), permezz ta’ deċiżjoni tat‑3 ta’ Mejju 2024, li waslet fil-Qorti tal-Ġustizzja fis‑16 ta’ Mejju 2024, fil-proċedura
Freistaat Bayern
vs
Euroherc osiguranje d.d.,
IL-QORTI TAL-ĠUSTIZZJA (Id-Disa’ Awla),
komposta minn M. Condinanzi, President tal-Awla, N. Jääskinen u A. Kornezov (Relatur), Imħallfin,
Avukat Ġenerali: J. Richard de la Tour,
Reġistratur: A. Calot Escobar,
wara li rat il-proċedura bil-miktub,
wara li kkunsidrat l-osservazzjonijiet ippreżentati:
–        għal Euroherc osiguranje d.d., minn D. Lauc, odvjetnik,
–        għall-Gvern Kroat, minn G. Vidović Mesarek, bħala aġent,
–        għall-Kummissjoni Ewropea, minn B.-R. Killmann u A. Koričić, bħala aġenti,
wara li rat id-deċiżjoni meħuda, wara li nstema’ l-Avukat Ġenerali, li taqta’ l-kawża mingħajr konklużjonijiet,
tagħti l-preżenti
Sentenza
1        It-talba għal deċiżjoni preliminari tirrigwarda l-interpretazzjoni tal-Artikolu 1(q)(iv), tal-Artikolu 3(1)(a) u tal-Artikolu 85(1) tar-Regolament (KE) Nru 883/2004 tal-Parlament Ewropew u tal-Kunsill tad‑29 ta’ April 2004 dwar il-kordinazzjoni ta’ sistemi ta’ sigurtà soċjali (ĠU Edizzjoni Speċjali bil-Malti: Kapitolu 5, Vol. 5, p. 72), kif emendat bir-Regolament (UE) Nru 465/2012 tal-Parlament Ewropew u tal-Kunsill tat‑22 ta’ Mejju 2012 (ĠU 2012, L 149, p. 4) (iktar’ il quddiem ir-“Regolament Nru 883/2004”).
2        Din it-talba tressqet fil-kuntest ta’ tilwima bejn il-Freistaat Bayern (il-Land ta’ Bayern, il-Ġermanja) u Euroherc osiguranje d.d., kumpannija tal-assigurazzjoni taħt id-dritt Kroat (iktar ’il quddiem “Euroherc”), dwar ir-rimbors minn Euroherc tal-allowances salarjali mħallsa mil-Land ta’ Bayern lill-impjegat tagħha X minħabba inkapaċità temporanja għax-xogħol wara inċident tat-traffiku li seħħ fil-Kroazja.
Il-kuntest ġuridiku
Id-dritt tal-Unjoni
3        L-Artikolu 1(q)(iv) tar-Regolament Nru 883/2004 jipprovdi li:
“Għall-għanijiet ta’ dan ir-Regolament:
[...]
q)      ‘istituzzjoni kompetenti’ tfisser:
[...]
iv)      fil-każ ta’ skema marbuta ma’ l-obbligu ta’ min iħaddem fir-rigward tal-benefiċċji stabbiliti fl-Artikolu 3(1), jew il-persuna li tħaddem jew li tassigura konċernata jew, fin-nuqqas ta’ dawn, l-organu jew l-awtorità indikata mill-awtorità kompetenti ta’ l-Istat Membru konċernat;
4        L-Artikolu 3(1)(a) u (f) ta’ dan ir-regolament jistabbilixxi:
“Dan ir-Regolament għandu japplika għal-leġislazzjoni kollha li tikkonċerna l-fergħat li ġejjin tas-sigurtà soċjali:
a)      benefiċċji marbutin mal-mard;
[...]
f)      benefiċċji marbutin ma’ inċidenti fuq il-post tax-xogħol u mard marbut max-xogħol.”
5        L-Artikolu 9(1) tal-imsemmi regolament jipprovdi:
“L-Istati Membri għandhom jinnotifikaw lill-Kummissjoni Ewropea bil-miktub dwar id-dikjarazzjonijiet li saru f’konformità mal-punt (1) tal-Artikolu 1, il-leġiżlazzjoni u l-iskemi msemmija fl-Artikolu 3 [...]”
6        L-Artikolu 85(1) tal-istess regolament jipprovdi:
“Jekk persuna tirċievi benefiċċji taħt il-leġislazzjoni ta’ Stat Membru wieħed dwar korriment ikkawżat minn fatti li ġraw fi Stat Membru ieħor, kwalunkwe drittijiet li jista’ jkollha l-istituzzjoni responsabbli biex tagħti benefiċċji fir-rigward ta’ persuna terza responsabbli biex tagħti kumpens għall-korriment għandhom ikunu regolati b’dawn ir-regoli:
a)      meta l-istituzzjoni responsabbli biex tagħti benefiċji hija, taħt il-leġislazzjoni applikata minnha, issurrogata għad-drittijiet li l-benefiċjarju għandu kontra persuna terza, din is-surroga għandha tkun rikonoxxuta minn kull Stat Membru;
b)      meta l-istituzzjoni responsabbli biex tagħti benefiċċji jkollha dritt dirett kontra persuna terza, kull Stat Membru għandu jirrikonoxxi dawn id-drittijiet”.
Id-dritt Ġermaniż
7        L-Artikolu 6(1) tal-Gesetz über die Zahlung des Arbeitsentgelts an Feiertagen und im Krankheitsfall (Entgeltfortzahlungsgesetz) (il-Liġi dwar il-ħlas tar-remunerazzjoni matul il-festi pubbliċi u fil-każ ta’ mard), tas‑26 ta’ Mejju 1994 (BGBl. I S. 1014, 1065, iktar ’il quddiem il-“Liġi Ġermaniża dwar iż-żamma tar-remunerazzjoni”), tipprovdi:
“Jekk, skont dispożizzjonijiet legali, ħaddiem għandu d-dritt li jitlob kumpens mingħand terz għat-telf ta’ dħul li huwa ġarrab minħabba inkapaċità għax-xogħol, dan id-dritt jiġi ttrasferit lill-persuna li timpjega sa fejn din tal-aħħar tkompli, skont din il-liġi, tħallas ir-remunerazzjoni tal-ħaddiem, u tħallas il-kontribuzzjonijiet li għandhom jitħallsu mill-persuna li timpjega lill-Aġenzija Federali tal-Impjieg, minn naħa, u l-kontribuzzjonijiet ta’
persuna li timpjega għas-sigurtà soċjali u għall-assigurazzjoni għal dipendenza kif ukoll lill-organi
ta’ rtirar supplimentari u ta’ pensjonijiet tas-superstiti, min-naħa l-oħra.”
Id-dritt Kroat
8        L-Artikolu 27 taż-Zakon o obveznim osiguranjima u prometu (il-Liġi dwar l-Assigurazzjoni Obbligatorja tat-Trasport), tad‑9 ta’ Diċembru 2005 (NN 151/05), fil-verżjoni tagħha applikabbli għall-kawża prinċipali (NN 36/09, 75/09, 76/13 u 152/14), jipprevedi, fil-paragrafi 1 u 2 tiegħu:
“(1)      Il-kumpannija tal-assigurazzjoni hija obbligata tikkumpensa lill-organi responsabbli għall-assigurazzjoni għall-mard, għall-irtirar jew għall-invalidità għad-dannu reali sostnut minħabba r-responsabbiltà ċivili tal-assigurat tagħha u fil-limiti tal-obbligi li jirriżultaw mill-kuntratt ta’ assigurazzjoni.
(2)      Huma kkunsidrati bħala dannu reali, fis-sens tal-paragrafu 1 ta’ dan l-artikolu, l-ispejjeż mediċi u spejjeż oħra neċessarji sostnuti skont il-leġiżlazzjoni dwar l-assigurazzjoni għall-mard, kif ukoll l-ammont proporzjonali tal-pensjoni tal-persuna leża jew tal-membri tal-familja tagħha.”
9        L-Artikolu 36 taż-Zakon o obveznom zdravstvenom osiguranju (il-Liġi dwar l-Assigurazzjoni għall-Mard Obbligatorja), tal‑21 ta’ Ġunju 2013 (NN 80/13), fil-verżjoni tagħha applikabbli għall-kawża prinċipali (NN 137/13) (iktar ’il quddiem il-“Liġi dwar l-Assigurazzjoni għall-Mard”), jipprovdi, fil-punt 1 tal-paragrafu 1 tiegħu:
“Skont id-drittijiet mogħtija mill-assigurazzjoni għall-mard obbligatorja, il-persuni assigurati għandhom dritt għal:
1.      allowance salarjali matul il-perijodu ta’ inkapaċità temporanja għax-xogħol, jiġifieri jekk huma preklużi milli jaħdmu minħabba kura tas-saħħa jew ċirkustanzi oħra msemmija fl-Artikolu 39 ta’ din il-liġi (iktar ’il quddiem l-‘allowance salarjali’) [...]”
10      L-Artikolu 39 ta’ din il-liġi jipprevedi, fil-punt 1 tiegħu:
“Il-persuna assigurata għandha dritt għal kumpens salarjali fil-każ ta’ użu ta’ kura tas-saħħa tal-assigurazzjoni għall-mard obbligatorja, jew fiċ-ċirkustanzi l-oħra stabbiliti minn din il-liġi, jekk ikun hemm:
1.      inkapaċità temporanja għax-xogħol minħabba mard jew korriment, jew jekk jitqiegħed f’istituzzjoni tas-saħħa għal kura jew għal eżamijiet mediċi [...].”
11      L-Artikolu 40 tal-imsemmija liġi jipprevedi, fil-punt 1 tiegħu:
“L-allowance salarjali relatata mal-użu tal-kura tas-saħħa msemmija fil-punt 1 tal-Artikolu 39 ta’ din il-liġi għandha titħallas lill-persuna assigurata, permezz ta’ riżorsi proprji:
1.      mill-persuna li timpjega – persuna ġuridika jew fiżika – matul l-ewwel
42 jum ta’ inkapaċità temporanja għax-xogħol kif ukoll matul il-perijodu kollu li matulu l-persuna assigurata tiġi stazzjonata f’pajjiż terz minn persuna ġuridika jew fiżika, jew meta l-persuna assigurata twettaq attività indipendenti f’pajjiż terz.”
12      L-Artikolu 41(3) tal-istess liġi jistabbilixxi:
“L-allowance salarjali msemmija fil-punt 1 tal-Artikolu 39 ta’ din il-liġi, [...] dovuta mit‑43 jum [...] ta’ inkapaċità temporanja għax-xogħol, hija kkalkolata u mħallsa mill-persuna li timpjega, persuna ġuridika jew fiżika, bl-għarfien li l-Hrvatski zavod za zdravstveno osiguranje [l-Istitut Kroat tal-Assigurazzjoni għall-Mard (iktar ’il quddiem l-‘Istitut’)] huwa obbligat jirrimborsa l-allowance salarjali mħallsa f’terminu ta’
45 jum mid-data li fiha jirċievi t-talba għal rimbors.”
13      L-Artikolu 136 tal-Liġi dwar l-Assigurazzjoni għall-Mard jipprovdi, fil-paragrafu 1 tiegħu:
“L-Istitut huwa obbligat jitlob kumpens għad-dannu mill-persuna li kkawżat il-marda, il-korrimenti jew il-mewt tal-assigurat.”
14      L-Artikolu 140 ta’ din il-liġi jipprovdi li:
“L-Istitut huwa obbligat jitlob kumpens għad-dannu kkawżat fil-każijiet imsemmija fl-Artikolu 136 ta’ din il-liġi wkoll direttament mill-assiguratur li mingħandu dawn il-persuni huma assigurati abbażi tar-responsabbiltà għad-danni kkawżati lil terzi, skont il-leġiżlazzjoni dwar l-assigurazzjoni obbligatorja kontra dan ir-riskju.”
15      L-Artikolu 142 tal-imsemmija liġi jistabbilixxi li:
“L-Istitut huwa obbligat jitlob kumpens għad-dannu fil-każijiet previsti minn din il-liġi, anki jekk id-dannu jkun ġie kkawżat mill-ħlas ta’ benefiċċji lill-persuna assigurata mill-fondi tal-assigurazzjoni għall-mard obbligatorja, jiġifieri mill-baġit tal-Istat, li għalihom dan tal-aħħar kellu dritt.”
Il-kawża prinċipali u d-domanda preliminari
16      Fit‑18 ta’ April 2015, filwaqt li kien qiegħed jiċċirkola b’rota f’Šibenik (il-Kroazja), X, impjegat tal-Land ta’ Bayern, kien vittma ta’ inċident tat-traffiku li jinvolvi vettura bil-mutur misjuqa minn Y u assigurata ma’
Euroherc. Y ġie ddikjarat responsabbli għal dan l-inċident. Il-kwistjoni dwar jekk X ikkontribwixxiex għall-produzzjoni tad-dannu li huwa ġarrab għadha ma ġietx deċiża mill-qrati kompetenti.
17      X ingħata kura fil-Ġermanja. Huwa ġarrab tliet perijodi ta’ inkapaċità temporanja għax-xogħol mill‑21 ta’ April sal‑21 ta’ Mejju 2015, mis‑16 ta’ Frar sal‑15 ta’ April 2016 u mit‑8 ta’ Novembru 2016 sal‑5 ta’ Jannar 2017 rispettivament. Matul dawn il-perijodi, il-Land ta’ Bayern ħallas lil X, fil-kwalità tiegħu ta’ persuna li timpjega lil dan tal-aħħar, allowances salarjali li jammontaw għal ammont totali ta’ EUR 28 825.83.
18      Barra minn hekk, fil-kuntest ta’ proċedura ta’ ftehim bonarju, Euroherc ħallset lil X kumpens għad-dannu reali kkawżat mill-inċident, li jkopri l-ispiża tas-servizzi ta’ assistenza u ta’ kura, id-dannu patrimonjali, l-ispejjeż ta’ rappreżentanza u spejjeż oħra, kif ukoll id-dannu morali, għal ammont totali ta’ HRK 43 433.43 (madwar EUR 5 764.61).
19      Il-Land ta’ Bayern ippreżenta rikors quddiem it-Trgovački sud u Zagrebu (il-Qorti Kummerċjali ta’
Zagreb, il-Kroazja) intiż sabiex Euroherc tiġi kkundannata tirrimborsaha l-allowances salarjali mħallsa lil X.
20      Insostenn ta’ dan ir-rikors, il-Land ta’ Bayern sostna li, bħala persuna li timpjega lil X, huwa għandu jitqies bħala “istituzzjoni kompetenti” fis-sens tal-Artikolu 1(q)(iv) tar-Regolament Nru 883/2004, minħabba li l-allowances salarjali li huwa ħallas lil X jaqgħu taħt il-kunċett ta’ “benefiċċji tal-mard” imsemmi fl-Artikolu 3(1)(a) ta’ dan ir-regolament.
21      Il-Land ta’ Bayern sostna wkoll li, skont l-Artikolu 85(1) tar-Regolament Nru 883/2004, is-surroga tiegħu fid-drittijiet tal-impjegat tiegħu X fir-rigward ta’
Euroherc, kif previst mid-dritt Ġermaniż, għandha tiġi rrikonoxxuta fil-kuntest tal-kawża prinċipali.
22      F’dan ir-rigward, huwa jinvoka l-Artikolu 6(1) tal-Liġi Ġermaniża dwar iż-żamma tar-remunerazzjoni, li jipprovdi li l-persuna li timpjega hija ssurrogata fid-drittijiet għal kumpens tal-impjegat tagħha fil-konfront ta’ terz għat-telf ta’ dħul li dan l-impjegat ġarrab minħabba inkapaċità għax-xogħol, meta din il-persuna li timpjega kompliet tħallas ir-remunerazzjoni ta’ dan l-impjegat u tħallas il-kontribuzzjonijiet li hija obbligata tħallas.
23      Il-Land ta’ Bayern għalhekk sostna li l-ħlas lil X tal-allowances salarjali wassal lil dan tal-aħħar sabiex jirċievi benefiċċji taħt din il-liġi minħabba korrimenti mġarrba waqt l-inċident li seħħ fil-Kroazja u li, konsegwentement, għandu jiġi ssurrogat fid-drittijiet tal-impjegat tiegħu fil-konfront ta’ terzi.
24      Euroherc ikkontestat dan l-argument billi sostniet li l-fatti tal-każ ma jaqgħux taħt ir-Regolament Nru 883/2004, minħabba, b’mod partikolari, li dan jirregola l-koordinazzjoni tas-sistemi ta’ sigurtà soċjali u mhux il-kumpens għad-dannu indirett sostnut minn persuna li timpjega minħabba l-ħlas, minħabba inkapaċità temporanja għax-xogħol, ta’ allowances salarjali lill-impjegat tiegħu matul il-leave tal-mard tiegħu wara inċident. Hija ssostni, barra minn hekk, li huma biss l-istituzzjonijiet inkarigati mill-ġestjoni tal-iskemi ta’ sigurtà soċjali tal-Istati Membri li għandhom il-kwalità ta’ “istituzzjoni kompetenti” fis-sens ta’ dan ir-regolament.
25      It-Trgovački sud u Zagrebu (il-Qorti Kummerċjali ta’
Zagreb), permezz ta’ sentenza tal‑21 ta’ Novembru 2023, laqgħet ir-rikors tal-Land ta’ Bayern. Euroherc appellat minn din is-sentenza quddiem il-Visoki trgovački sud (il-Qorti Kummerċjali tal-Appell, il-Kroazja), li hija l-qorti tar-rinviju.
26      Din tal-aħħar tistaqsi, l-ewwel nett, jekk persuna li timpjega, bħal-Land ta’ Bayern, taqax taħt il-kunċett ta’ “istituzzjoni kompetenti”, fis-sens tal-Artikolu 1 tar-Regolament Nru 883/2004. It-tieni nett, hija tistaqsi dwar il-kwistjoni jekk il-kunċett ta’ “benefiċċji tal-mard”, imsemmi fl-Artikolu 3(1)(a) ta’ dan ir-regolament, jinkludix l-allowances salarjali mħallsa minħabba inkapaċità temporanja għax-xogħol matul leave tal-mard wara inċident li seħħ fi Stat Membru ieħor, li la huwa inċident fuq il-post tax-xogħol u lanqas mard ikkaġunat mix-xogħol. It-tielet nett, hija tistaqsi jekk kumpannija tal-assigurazzjoni tal-vetturi bil-mutur, bħal Euroherc, tistax tkun obbligata tirrimborsa l-allowances salarjali mħallsa lill-vittma mill-persuna li timpjegaha, bħal dawk imħallsa lil X mil-Land tal-Bavarja.
27      Fil-każ ta’ risposta fl-affermattiv għal dawn id-domandi, il-qorti tar-rinviju tistaqsi wkoll dwar l-interpretazzjoni tal-Artikolu 85(1) tar-Regolament Nru 883/2004. Hija tirrileva li, fid-dritt Kroat, meta impjegat jibbenefika minn benefiċċji tal-mard imħallsa mill-persuna li timpjegah, din tal-aħħar ma għandha ebda rikors kontra l-awtur tad-dannu jew kontra l-assiguratur tiegħu. Lanqas ma jista’ jiġi ssurrogat fid-drittijiet tal-vittma kontra l-awtur tad-dannu jew l-assiguratur tiegħu. Hija żżid li l-ġurisprudenza reċenti tal-Vrhovni sud Republike Hrvatske (il-Qorti Suprema, il-Kroazja) tikkonferma li tali dritt għal kumpens għandu jkun espressament previst mil-liġi u li ebda dispożizzjoni tal-liġi dwar l-assigurazzjoni għall-mard ma tirrikonoxxi lill-persuna li timpjega dritt ta’ rikors kontra l-awtur tad-dannu jew l-assiguratur tiegħu sabiex tikseb ir-rimbors tal-allowances salarjali li hija ħallset lill-impjegat tagħha minħabba tali inkapaċità temporanja għax-xogħol.
28      F’dawn iċ-ċirkustanzi, il-Visoki trgovački sud (il-Qorti Kummerċjali tal-Appell, il-Kroazja) iddeċidiet li tissospendi l-proċedura quddiemha u li tagħmel lill-Qorti tal-Ġustizzja d-domanda preliminari li ġejja:
“L-Artikolu 85(1) tar-[Regolament Nru 883/2004] għandu jiġi interpretat fis-sens li sabiex persuna li timpjega, fil-kwalità tagħha ta’ istituzzjoni responsabbli għall-għoti tal-benefiċċji, tkun tista’ titlob kumpens għall-benefiċċji tal-mard, imħallsa lill-impjegat tagħha minħabba dannu kkawżat minn fatti li seħħew fi Stat Membru ieħor, mingħand terz responsabbli għall-kumpens tad-dannu jew mingħand l-assiguratur għar-responsabbiltà ċivili ta’ dan it-terz, huwa meħtieġ li fl-Istat Membru fejn ikun seħħ id-dannu jkun hemm bażi legali li tippermetti li jintalab dan it-tip ta’ kumpens?”
Il-proċedura quddiem il-Qorti tal-Ġustizzja
29      Permezz ta’ deċiżjoni tal-President tal-Qorti tal-Ġustizzja tat‑3 ta’ Ottubru 2024, il-proċedura f’din il-kawża ġiet sospiża sakemm tingħata s-sentenza fil-Kawża C‑7/24. Wara l-għoti tas-sentenza tat‑12 ta’ Ġunju 2025, Deutsche Rentenversicherung Nord u BG Verkehr (C‑7/24, EU:C:2025:439), din il-proċedura tkompliet permezz ta’ deċiżjoni tal-President tal-Qorti tal-Ġustizzja tat‑18 ta’ Ġunju 2025.
30      Permezz ta’ ittra tat‑18 ta’ Ġunju 2025, il-Qorti tal-Ġustizzja nnotifikat din is-sentenza lill-qorti tar-rinviju u staqsietha jekk, fid-dawl ta’ din is-sentenza, hija kellhiex l-intenzjoni li żżomm it-talba tagħha għal deċiżjoni preliminari f’din il-kawża.
31      Permezz ta’ ittra li waslet fir-Reġistru tal-Qorti tal-Ġustizzja fit‑22 ta’ Lulju 2025, din il-qorti indikat li hija kienet ser iżżomm it-talba tagħha. Hija ppreċiżat li din il-kawża tqajjem kwistjonijiet ta’ interpretazzjoni tal-Artikolu 1(q)(iv) u tal-Artikolu 3(1)(a) tar-Regolament Nru 883/2004, li ma ġewx indirizzati mill-Qorti tal-Ġustizzja fl-imsemmija sentenza, peress li, minn naħa, l-inkapaċità għax-xogħol f’dan il-każ pendenti quddiemha ma tirriżultax minn inċident fuq il-post tax-xogħol u lanqas minn mard ikkaġunat mix-xogħol u li, min-naħa l-oħra, it-talba għar-rimbors tal-benefiċċji mħallsa toriġina mill-persuna li timpjega lill-persuna leża.
Fuq id-domanda preliminari
32      Permezz tad-domanda tagħha, kif ippreċiżat fir-risposta tagħha għat-talba tal-Qorti tal-Ġustizzja msemmija fil-punt 31 ta’ din is-sentenza, il-qorti tar-rinviju tistaqsi, essenzjalment, minn naħa, jekk l-Artikolu 1(q)(iv) tar-Regolament Nru 883/2004 għandux jiġi interpretat fis-sens li jaqa’ taħt il-kunċett ta’ “istituzzjoni kompetenti”, fis-sens ta’ din id-dispożizzjoni, il-persuna li timpjega stabbilita fi Stat Membru li ħallset, minħabba inkapaċità temporanja għax-xogħol, allowances salarjali lil impjegat matul il-leave tal-mard tiegħu wara inċident li seħħ fi Stat Membru ieħor, li la huwa inċident fuq il-post tax-xogħol u lanqas mard ikkaġunat mix-xogħol, u, min-naħa l-oħra, jekk l-Artikolu 3(1)(a) ta’ dan ir-regolament għandux jiġi interpretat fis-sens li tali allowances jaqgħu taħt il-kunċett ta’ “benefiċċji tal-mard” imsemmi f’din id-dispożizzjoni. Fil-każ ta’ risposta fl-affermattiv għal dawn l-ewwel żewġ domandi, hija tistaqsi, barra minn hekk, jekk l-Artikolu 85(1) tal-imsemmi regolament għandux jiġi interpretat fis-sens li persuna li timpjega, bħala istituzzjoni debitriċi, hija awtorizzata titlob ir-rimbors tal-benefiċċji tal-mard imħallsa lill-impjegat tagħha għal dannu li seħħ fi Stat Membru ieħor mingħand terz responsabbli, jew mingħand l-assiguratur tiegħu, biss jekk teżisti, fl-Istat Membru fejn seħħ dan id-dannu, bażi legali li tippermetti li jinkiseb tali rimbors.
33      Fl-ewwel lok, għandu jitfakkar li, skont l-Artikolu 1(q)(iv) tar-Regolament Nru 883/2004, il-kunċett ta’ “istituzzjoni kompetenti”, fis-sens ta’ din id-dispożizzjoni, jindika b’mod partikolari, “fil-każ ta’ skema marbuta ma’ l-obbligu ta’
persuna li timpjega fir-rigward tal-benefiċċji stabbiliti fl-Artikolu 3(1), jew il-persuna li tħaddem jew li tassigura konċernata jew, fin-nuqqas ta’ dawn, l-organu jew l-awtorità indikata mill-awtorità kompetenti ta’ l-Istat Membru konċernat”.
34      Mill-imsemmija dispożizzjoni jirriżulta li persuna li timpjega tista’ titqies bħala “istituzzjoni kompetenti”, fis-sens tagħha, meta hija tkun obbligata, skont skema partikolari, li tiżgura benefiċċji li jaqgħu taħt l-Artikolu 3(1) ta’ dan ir-regolament.
35      Fit-tieni lok, għandu jiġi ppreċiżat il-kamp tal-benefiċċji msemmija f’dan l-Artikolu 3(1). Skont il-punt (a) ta’ din id-dispożizzjoni, dan ir-regolament japplika “għal-leġislazzjoni kollha li tikkonċerna [...] benefiċċji marbutin mal-mard”.
36      F’dan ir-rigward, l-Artikolu 9 tal-imsemmi regolament jipprovdi li l-“Istati Membri għandhom jinnotifikaw bil-miktub lill-Kummissjoni
[...] dwar il-leġislazzjoni u l-iskemi msemmija fl-Artikolu 3”.
37      F’dan il-każ, il-Kummissjoni tippreċiża li r-Repubblika Federali tal-Ġermanja nnotifikat, skont l-Artikolu 9 tar-Regolament Nru 883/2004, iż-żamma tar-remunerazzjoni fil-każ ta’ inkapaċità temporanja għax-xogħol bħala “benefiċċju tal-mard fi flus” u indikat lill-persuna li timpjega bħala l-“istituzzjoni kompetenti” fis-sens tal-Artikolu 1(q)(iv) u tal-Artikolu 3(1) (a) ta’ dan ir-regolament.
38      Għandu jiġi enfasizzat li d-distinzjoni bejn il-benefiċċji li jaqgħu taħt il-kamp ta’ applikazzjoni tar-Regolament Nru 883/2004 u dawk li huma esklużi minnu hija bbażata essenzjalment fuq l-elementi li jikkostitwixxu kull benefiċċju, b’mod partikolari l-għanijiet u l-kundizzjonijiet għall-għoti ta’ dan, u mhux fuq il-fatt jekk benefiċċju huwiex ikklassifikat jew le bħala benefiċċju tas-sigurtà soċjali mil-leġiżlazzjoni nazzjonali (sentenza tal‑11 ta’ April 2024, Sozialministeriumservice, C‑116/23, EU:C:2024:292, punt 32 u l-ġurisprudenza ċċitata).
39      Għalhekk, minn ġurisprudenza stabbilita tal-Qorti tal-Ġustizzja jirriżulta li benefiċċju jista’ jiġi kkunsidrat bħala benefiċċju tas-sigurtà soċjali sa fejn, minn naħa, dan jingħata lill-benefiċjarji, irrispettivament minn kull evalwazzjoni individwali u diskrezzjonali tal-bżonnijiet personali, fuq il-bażi ta’ sitwazzjoni ddefinita legalment u sa fejn, min-naħa l-oħra, ikun relatat ma’ wieħed mir-riskji indikati espressament fl-Artikolu 3(1) ta’ dan ir-regolament, peress li dawn iż-żewġ kundizzjonijiet huma kumulattivi (sentenza tal‑11 ta’ April 2024, Sozialministeriumservice, C‑116/23, EU:C:2024:292, punt 33 u l-ġurisprudenza ċċitata).
40      L-ewwel waħda minn dawn il-kundizzjonijiet tkun issodisfatta meta l-għoti ta’ benefiċċju jitwettaq fid-dawl ta’ kriterji oġġettivi li, ladarba jkunu ssodisfatti, jagħtu d-dritt għall-benefiċċju b’mod li l-awtorità kompetenti ma tkunx tista’ tieħu inkunsiderazzjoni ċirkustanzi personali oħra (sentenza tal‑11 ta’ April 2024, Sozialministeriumservice, C‑116/23, EU:C:2024:292, punt 34 u l-ġurisprudenza ċċitata).
41      F’dan il-każ, iż-żamma fil-Ġermanja tar-remunerazzjoni fil-każ ta’ inkapaċità temporanja għax-xogħol tidher li tingħata fid-dawl ta’ kriterji oġġettivi li jagħtu dritt għall-benefiċċju mingħajr ma l-persuna li timpjega tkun tista’ tieħu inkunsiderazzjoni ċirkustanzi personali tal-impjegat tagħha minbarra dawk li wasslu għal din l-inkapaċità. Għalhekk jidher li l-ewwel waħda miż-żewġ kundizzjonijiet hija ssodisfatta, bla ħsara għall-verifiki li għandha tagħmel il-qorti tar-rinviju.
42      Fir-rigward tat-tieni waħda minn dawn il-kundizzjonijiet, il-kunċett ta’ “benefiċċji tal-mard”, li jinsab fl-Artikolu 3(1)(a) tal-imsemmi regolament, ikopri l-benefiċċji li għandhom bħala għan essenzjali l-fejqan tal-pazjent, billi jipprovdi l-kura meħtieġa mill-istat tiegħu, u jkopri, għalhekk, ir-riskju marbut ma’ stat patoloġiku (sentenza tal‑11 ta’ April 2024, Sozialministeriumservice, C‑116/23, EU:C:2024:292, punt 36 u l-ġurisprudenza ċċitata).
43      F’dan ir-rigward, għandu jiġi kkunsidrat li ż-żamma tar-remunerazzjoni fil-każ ta’ inkapaċità temporanja għax-xogħol hija relatata mar-riskju marbut ma’ stat patoloġiku, sa fejn dan jiżgura ż-żamma tad-dħul tal-impjegat imqiegħed fuq leave tal-mard matul l-inkapaċità temporanja tiegħu għax-xogħol sabiex, b’mod partikolari, jibbenefika mis-serħan u mill-kura li jkun jeħtieġ l-istat ta’ saħħa tiegħu.
44      Huwa għalhekk li l-Qorti tal-Ġustizzja qieset, essenzjalment, fil-punti 15 sa 19 tas-sentenza tat‑3 ta’ Ġunju 1992, Paletta (C‑45/90, EU:C:1992:236), fir-rigward ta’ leġiżlazzjoni Ġermaniża preċedenti għal-liġi Ġermaniża dwar iż-żamma tar-remunerazzjoni, li tali benefiċċji għaż-żamma tar-remunerazzjoni fil-każ ta’ mard jissodisfaw iż-żewġ kundizzjonijiet imfakkra fil-punt 39 ta’ din is-sentenza u għandhom, għaldaqstant, jitqiesu li huma “benefiċċji tal-mard” fis-sens tal-Artikolu 4(1) tar-Regolament tal-Kunsill (KEE) Nru 1408/71 tal‑14 ta’ Ġunju 1997 dwar l-applikazzjoni tal-iskemi tas-sigurtà soċjali għall-persuni impjegati, għall-persuni li jaħdmu għal rashom u għall-membri tal-familja tagħhom li jiċċaqilqu ġewwa l-Komunità, fil-verżjoni tiegħu emendata u aġġornata bir-Regolament tal-Kunsill (KE) Nru 118/97 tat‑2 ta’ Diċembru 1996 (ĠU Edizzjoni Speċjali bil-Malti: Kapitolu 5, Vol. 3, p. 3), dispożizzjoni li ġiet segwita mill-Artikolu 3(1)(a) tar-Regolament Nru 883/2004.
45      F’dawn iċ-ċirkustanzi, għandu jiġi kkonstatat, bla ħsara għall-verifiki li għandha twettaq il-qorti tar-rinviju, li l-benefiċċji ta’ żamma tar-remunerazzjoni mħallsa, fi Stat Membru, għal inkapaċità temporanja għax-xogħol matul leave tal-mard wara inċident li seħħ fi Stat Membru ieħor, li la huwa inċident fuq il-post tax-xogħol u lanqas mard ikkaġunat mix-xogħol, bħall-allowances salarjali mħallsa lil X, jaqgħu taħt il-kunċett ta’ “benefiċċji tal-mard” imsemmi fl-Artikolu 3(1)(a) tar-Regolament Nru 883/2004. Minn dan isegwi li l-persuna li timpjega li ħallset tali benefiċċji għandha titqies li hija “istituzzjoni kompetenti” fis-sens tal-Artikolu 1(q)(iv) tar-Regolament Nru 883/2004.
46      Fit-tielet lok, fir-rigward tal-interpretazzjoni tal-Artikolu 85(1) tar-Regolament Nru 883/2004 għandu jitfakkar, l-ewwel nett, li din id-dispożizzjoni hija intiża sabiex tippermetti lil istituzzjoni tas-sigurtà soċjali ta’ Stat Membru li tkun ħallset benefiċċji tas-sigurtà soċjali wara dannu li seħħ fit-territorju ta’ Stat Membru ieħor, teżerċita kontra t-terz responsabbli għad-dannu r-rimedji previsti mid-dritt li hija tapplika, kemm jekk dan jirrigwarda r-rimedju tas-surroga kif ukoll tal-azzjoni diretta. Id-dritt hekk mogħti lill-istituzzjonijiet nazzjonali tas-sigurtà soċjali jikkostitwixxi l-komplement loġiku u ekwu tal-estensjoni tal-obbligi tal-imsemmija istituzzjonijiet fit-territorju kollu tal-Unjoni, estensjoni li tirriżulta mid-dispożizzjonijiet ta’ dan ir-regolament (sentenza tat‑12 ta’ Ġunju 2025, Deutsche Rentenversicherung Nord u BG Verkehr, C‑7/24, EU:C:2025:439, punt 28 kif ukoll il-ġurisprudenza ċċitata).
47      L-imsemmija dispożizzjoni hija għalhekk analizzata bħala regola ta’ kunflitt ta’ liġijiet li timponi fuq il-qorti nazzjonali adita b’azzjoni għad-danni kontra l-awtur tad-dannu li tapplika d-dritt tal-Istat Membru li taħtu taqa’ l-istituzzjoni debitriċi mhux biss sabiex tiddetermina jekk dik l-istituzzjoni hijiex issurrogata legalment fid-drittijiet tal-vittma jew tal-aventi kawża tagħha, iżda wkoll sabiex tiddetermina n-natura u l-portata tal-krediti li l-istituzzjoni debitriċi tkun issurrogata fihom (sentenza tat‑12 ta’ Ġunju 2025, Deutsche Rentenversicherung Nord u BG Verkehr, C‑7/24, EU:C:2025:439, punt 29 kif ukoll il-ġurisprudenza ċċitata).
48      Fil-fatt, kieku l-qorti nazzjonali kellha tapplika d-dritt tal-Istat Membru li fit-territorju tiegħu seħħ id-dannu sabiex tiddetermina l-portata tad-dritt għal azzjoni legali tal-istituzzjoni debitriċi, hija tista’ titwassal sabiex iċċaħħad l-Artikolu 85(1) tar-Regolament Nru 883/2004 mill-effett utli kollu tiegħu jew ta’ parti minnu. Dan ikun il-każ, b’mod partikolari, jekk il-leġiżlazzjoni tal-Istat Membru li fit-territorju tiegħu jkun seħħ id-dannu kienet tipprevedi li s-surroga legali jew l-azzjoni diretta ma tkoprix ċerti tipi ta’ krediti li l-istituzzjoni debitriċi tista’ tinvoka, permezz tas-surroga jew tal-azzjoni diretta, fl-Istat Membru li taħtu hija taqa’ (sentenza tat‑12 ta’ Ġunju 2025, Deutsche Rentenversicherung Nord u BG Verkehr, C‑7/24, EU:C:2025:439, punt 30 kif ukoll il-ġurisprudenza ċċitata).
49      Minn dan jirriżulta li l-eżistenza tad-dritt ta’
surroga li tibbenefika minnu l-istituzzjoni debitriċi, f’dan il-każ il-Land ta’ Bayern, kif ukoll in-natura u l-portata tal-krediti li hija ssurrogata fihom, huma ddeterminati mid-dritt tal-Istat Membru li taħtu taqa’ din tal-aħħar, u għalhekk, f’dan il-każ, mid-dritt Ġermaniż.
50      It-tieni nett, madankollu, għandu jiġi ppreċiżat li l-Artikolu 85(1) tar-Regolament Nru 883/2004 huwa intiż biss li jiżgura li d-dritt ta’ azzjoni li tista’ tibbenefika minnu l-istituzzjoni debitriċi skont il-leġiżlazzjoni li hija tapplika jkun irrikonoxxut mill-Istati Membri l-oħra. Dan ma għandux l-għan li jbiddel ir-regoli applikabbli sabiex jiġi ddeterminat jekk u sa fejn għandha tiġi stabbilita r-responsabbiltà mhux kuntrattwali tat-terz awtur tad-dannu. Ir-responsabbiltà tat-terz tibqa’ suġġetta għar-regoli sostantivi li normalment għandha tapplika l-qorti nazzjonali adita mill-vittma jew mill-aventi kawża tagħha, jiġifieri, bħala prinċipju, għal-leġiżlazzjoni tal-Istat Membru li fit-territorju tiegħu seħħ id-dannu (sentenza tat‑12 ta’ Ġunju 2025, Deutsche Rentenversicherung Nord u BG Verkehr, C‑7/24, EU:C:2025:439, punt 32 kif ukoll il-ġurisprudenza ċċitata).
51      Minn dan isegwi li d-drittijiet li l-vittma jew l-aventi kawża tagħha għandhom kontra l-awtur tad-dannu kif ukoll il-kundizzjonijiet għall-ftuħ tal-azzjoni għal kumpens quddiem il-qrati tal-Istat Membru li fit-territorju tiegħu seħħ id-dannu huma ddeterminati skont id-dritt ta’ dan l-Istat, inklużi r-regoli tad-dritt internazzjonali privat li huma applikabbli (sentenza tat‑12 ta’ Ġunju 2025, Deutsche Rentenversicherung Nord u BG Verkehr, C‑7/24, EU:C:2025:439, punt 33 kif ukoll il-ġurisprudenza ċċitata).
52      Huwa biss fid-drittijiet hekk iddeterminati li l-istituzzjoni debitriċi tista’ tiġi ssurrogata. Fil-fatt, tali surroga ma jistax ikollha l-konsegwenza li toħloq, fil-konfront tal-benefiċjarju tal-benefiċċji, drittijiet addizzjonali fil-konfront ta’ terz (sentenza tat‑12 ta’ Ġunju 2025, Deutsche Rentenversicherung Nord u BG Verkehr, C‑7/24, EU:C:2025:439, punt 34 kif ukoll il-ġurisprudenza ċċitata).
53      It-tielet nett, id-dritt ta’
surroga jkopri biss, fost it-tipi ta’ kumpens irrikonoxxuti lill-vittma jew lill-aventi kawża tagħha mil-leġiżlazzjoni tal-Istat Membru li fit-territorju tiegħu seħħ id-dannu, dawk li jikkorrispondu għall-benefiċċji mħallsa mill-istituzzjoni debitriċi, bl-esklużjoni tal-kumpens mogħti għal dannu morali jew skont elementi oħra ta’ dannu personali (sentenza tat‑12 ta’ Ġunju 2025, Deutsche Rentenversicherung Nord u BG Verkehr, C‑7/24, EU:C:2025:439, punt 35 kif ukoll il-ġurisprudenza ċċitata).
54      Għaldaqstant, id-dritt ta’
surroga previst mil-leġiżlazzjoni ta’ Stat Membru għal benefiċċju mħallas skont din l-istess leġiżlazzjoni, fis-sens tal-Artikolu 85(1) tar-Regolament Nru 883/2004, jista’ jiġi estiż għal benefiċċju previst mil-leġiżlazzjoni tal-Istat Membru li fit-territorju tiegħu seħħew il-fatti li wasslu għal avveniment li jiskatta, bħal inċident fuq il-post tax-xogħol, meta t-tnejn li huma huma suffiċjentement paragunabbli fir-rigward tal-għanijiet u tal-iskopijiet rispettivi tagħhom (ara, f’dan is-sens, is-sentenza tat‑12 ta’ Ġunju 2025, Deutsche Rentenversicherung Nord u BG Verkehr, C‑7/24, EU:C:2025:439, punt 43 kif ukoll il-ġurisprudenza ċċitata).
55      F’dan il-każ, il-qorti tar-rinviju tenfasizza li d-dritt Kroat ma jagħtix lill-persuna li timpjega d-dritt li tikseb mingħand terz responsabbli għad-dannu, jew mingħand l-assiguratur tagħha, ir-rimbors tal-allowances salarjali li hija ħallset lil impjegat minħabba inkapaċità temporanja għax-xogħol u lanqas lil dan l-impjegat dritt għal tali kumpens li huwa jista’ jinvoka fir-rigward tat-terz responsabbli għad-dannu, jew tal-assiguratur tiegħu, u li fih il-persuna li timpjega tista’ tiġi ssurrogata.
56      B’mod partikolari, mill-espożizzjoni mill-qorti tar-rinviju tal-leġiżlazzjoni Kroata fil-qasam tal-assigurazzjoni tal-vetturi bil-mutur u tal-assigurazzjoni għall-mard kif ukoll mill-osservazzjonijiet tar-Repubblika tal-Kroazja u tal-Kummissjoni sottomessi lill-Qorti tal-Ġustizzja jirriżulta li, skont id-dritt Kroat, il-persuna li timpjega tħallas lill-impjegati tagħha, permezz tar-riżorsi proprji tagħha, allowance salarjali mill‑1 sat‑42 jum ta’ inkapaċità temporanja għax-xogħol. Min-naħa l-oħra, mit‑43 jum ta’ inkapaċità temporanja għax-xogħol, l-Istitut li jimplimenta l-assigurazzjoni għall-mard obbligatorja fil-Kroazja huwa obbligat jirrimborsa lill-persuna li timpjega, fuq talba, l-allowances salarjali li huwa jħallas u li huma dovuti minn dan il-jum. Sussegwentement, dan l-Istitut huwa, min-naħa tiegħu, obbligat li jitlob lill-awtur tad-dannu jew lill-assiguratur tiegħu r-rimbors tal-fondi li huwa ħallas lill-persuna li timpjega f’dan ir-rigward.
57      Għalhekk jidher li, għalkemm għall-perijodu bejn l‑1 u t‑42 jum ta’ inkapaċità temporanja għax-xogħol, il-leġiżlazzjoni Kroata ma tirrikonoxxi lill-persuna li timpjega ebda dritt li jippermettilha titlob lill-awtur tad-dannu jew lill-assiguratur tiegħu r-rimbors tal-allowances salarjali li hija ħallset lill-impjegat tagħha, b’effett mit‑43 jum, il-persuna li timpjega tista’ tikseb ir-rimbors ta’ dawn l-allowances mingħand l-Istitut, li sussegwentement huwa l-kompitu tiegħu li jitlob mingħand l-awtur tad-dannu u, jekk ikun il-każ, mingħand l-assiguratur tiegħu r-rimbors tal-kumpens li huwa ħallas lill-persuna li timpjega f’dan ir-rigward.
58      F’dan il-każ, kif tosserva l-Kummissjoni, l-Artikolu 3 tal-Liġi Ġermaniża dwar iż-żamma tar-remunerazzjoni jidher li jillimita għal
6 ġimgħat, jiġifieri
42 jum, l-obbligu tal-persuna li timpjega Ġermaniża li tħallas allowances salarjali lill-impjegat tagħha fil-każ ta’ inkapaċità temporanja għax-xogħol minħabba mard. Minn dan isegwi li s-suġġett tar-rikors fil-kawża prinċipali jidher li huwa limitat għall-allowances salarjali mħallsa lil X mill‑1 sat‑42 jum tal-inkapaċitajiet temporanji tax-xogħol tiegħu, fatt li għandu jiġi vverifikat mill-qorti tar-rinviju. F’dawn iċ-ċirkustanzi, is-surroga invokata mil-Land ta’ Bayern abbażi tal-Artikolu 85(1) tar-Regolament Nru 883/2004 ma tistax, kif tfakkar fil-punt 52 ta’ din is-sentenza, ikollha l-konsegwenza li toħloq, fil-konfront ta’ X, drittijiet addizzjonali li d-dritt Kroat ma jirrikonoxxix fir-rigward tat-terz responsabbli għall-kumpens għad-dannu li jirriżulta mill-inċident jew mill-assiguratur tiegħu.
59      Min-naħa l-oħra, ebda element tat-talba għal deċiżjoni preliminari ma jippermetti li jiġi kkunsidrat li l-kawża prinċipali tirrigwarda wkoll ir-rimbors ta’ allowances salarjali mħallsa lil hinn mit‑42 jum ta’ inkapaċità temporanja għax-xogħol, b’tali mod li l-kwistjoni dwar jekk il-Land ta’ Bayern jistax, fil-każ li jkun ħallas tali allowances, jitlob ir-rimbors tagħhom mill-Istitut, li barra minn hekk ma huwiex parti fil-kawża prinċipali, jew lill-assiguratur tat-terz responsabbli għall-kumpens għad-dannu li jirriżulta mill-inċident, ma tidhirx li hija rilevanti għas-soluzzjoni tat-tilwima fil-kawża prinċipali.
60      Fid-dawl tal-kunsiderazzjonijiet kollha
preċedenti, ir-risposta għad-domanda magħmula għandha tkun li:
–        l-Artikolu 1(q)(iv) tar-Regolament Nru 883/2004 għandu jiġi interpretat fis-sens li tista’ taqa’ taħt il-kunċett ta’ “istituzzjoni kompetenti”, fis-sens ta’ din id-dispożizzjoni, il-persuna li timpjega obbligata, skont skema relatata mal-obbligi tagħha, li tiżgura benefiċċji li jaqgħu taħt l-Artikolu 3(1) ta’ dan ir-regolament;
–        l-Artikolu 3(1)(a) tal-imsemmi regolament għandu jiġi interpretat fis-sens li jistgħu jaqgħu taħt il-kunċett ta’ “benefiċċji tal-mard”, imsemmi f’din id-dispożizzjoni, il-benefiċċji għaż-żamma tar-remunerazzjoni, imħallsa fi Stat Membru, minħabba inkapaċità temporanja għax-xogħol matul leave tal-mard wara inċident li seħħ fi Stat Membru ieħor, li la huwa inċident fuq il-post tax-xogħol u lanqas mard ikkaġunat mix-xogħol; u
–        l-Artikolu 85(1) tal-istess regolament għandu jiġi interpretat fis-sens li l-persuna li timpjega, bħala istituzzjoni debitriċi, hija awtorizzata titlob ir-rimbors tal-benefiċċji tal-mard imħallsa lill-impjegat tagħha għal dannu li seħħ fi Stat Membru ieħor mingħand terz responsabbli, jew mingħand l-assiguratur tiegħu, biss jekk teżisti, fl-Istat Membru fejn seħħ id-dannu, bażi legali li tippermetti li jinkiseb ir-rimbors ta’ dawn il-benefiċċji jew ta’ benefiċċji paragunabbli fir-rigward tal-għanijiet rispettivi tagħhom.
Fuq l-ispejjeż
61      Peress li l-proċedura għandha, fir-rigward tal-partijiet fil-kawża prinċipali, in-natura ta’ kwistjoni mqajma quddiem il-qorti tar-rinviju, hija din il-qorti li tiddeċiedi fuq l-ispejjeż. L-ispejjeż sostnuti għas-sottomissjoni tal-osservazzjonijiet lill-Qorti tal-Ġustizzja, barra dawk tal-imsemmija partijiet, ma jistgħux jitħallsu lura.
Għal dawn il-motivi, Il-Qorti tal-Ġustizzja (Id-Disa’ Awla) taqta’ u tiddeċiedi:
L-Artikolu 1(q)(iv) tar-Regolament (KE) Nru 883/2004 tal-Parlament Ewropew u tal-Kunsill tad‑29 ta’ April 2004 dwar il-kordinazzjoni ta’ sistemi ta’ sigurtà soċjali, kif emendat bir-Regolament (UE) Nru 465/2012 tal-Parlament Ewropew u tal-Kunsill tat‑22 ta’ Mejju 2012 għandu jiġi interpretat fis-sens li tista’ taqa’ taħt il-kunċett ta’ “istituzzjoni kompetenti”, fis-sens ta’ din id-dispożizzjoni, il-persuna li timpjega obbligata, skont skema relatata mal-obbligi tagħha, li tiżgura benefiċċji li jaqgħu taħt l-Artikolu 3(1) ta’ dan ir-regolament.
L-Artikolu 3(1)(a) tar-Regolament Nru 883/2004, kif emendat bir-Regolament (UE) Nru 465/2012, għandu jiġi interpretat fis-sens li jistgħu jaqgħu taħt il-kunċett ta’ “benefiċċji tal-mard”, imsemmi f’din id-dispożizzjoni, il-benefiċċji għaż-żamma tar-remunerazzjoni, imħallsa fi Stat Membru, minħabba inkapaċità temporanja għax-xogħol matul leave tal-mard wara inċident li seħħ fi Stat Membru ieħor, li la huwa inċident fuq il-post tax-xogħol u lanqas mard ikkaġunat mix-xogħol.
L-Artikolu 85(1) tar-Regolament Nru 883/2004, kif emendat bir-Regolament Nru 465/2012, għandu jiġi interpretat fis-sens li l-persuna li timpjega, bħala istituzzjoni debitriċi, hija awtorizzata titlob ir-rimbors tal-benefiċċji tal-mard imħallsa lill-impjegat tagħha għal dannu li seħħ fi Stat Membru ieħor mingħand terz responsabbli, jew mingħand l-assiguratur tiegħu, biss jekk teżisti, fl-Istat Membru fejn seħħ id-dannu, bażi legali li tippermetti li jinkiseb ir-rimbors ta’ dawn il-benefiċċji jew ta’ benefiċċji paragunabbli fir-rigward tal-għanijiet rispettivi tagħhom.
Firem
*      Lingwa tal-kawża: il-Kroat.